Apple’ni insofsiz raqobatda ayblashdi

Apple kompaniyasi ovoz yozuvchi leybllarni Spotify va unga o‘xshash servislar bilan shartnoma imzolashdan bosh tortishga yoki ulardan bepul strimingni bekor qilishni talab qilishga majbur etmoqda. The Verge’ning o‘z manbalariga asoslanib xabar berishicha, Apple’ning bu ishi bilan AQSH Adliya departamenti qiziqib qolgan.

The Verge ma’lumotlariga ko‘ra, Apple shu yo‘l bilan iyun oyida taqdim etilishi kutilayotgan o‘z musiqa servisini ishga tushirishga tayyorlanmoqda. Agar Spotify bepul strimingni bekor qilsa, nashrning fikricha, Apple o‘zining moliyaviy imkoniyatlaridan kelib chiqib, foydali vaziyatda qoladi. “Bu yigitlarning barchasi, hatto Tim Kuk ham, ashaddiy kallakesarlardir”, - dedi musiqa sanoati vakillaridan biri The Verge’ga.
Spotify’dan tashqari Apple Google bilan kurashish niyatida, deya qayd etmoqda nashr. Manbalarning so‘zlariga ko‘ra, Tim Kukning kompaniyasi Universal Music Group’ga shunday taklif bilan chiqqan – leybl o‘z treklarini YouTube’da joylashtirishni taqiqlasa, Apple UMG’ga qo‘shimcha kompensatsiya puli to‘laydi.
AQSH Adliya departamenti esa Apple’ning bu harakatlari ustidan tekshiruv boshlagan. Nashr ma’lumotlariga ko‘ra, huquqni muhofaza qilish organlari musiqa sanoatining bir necha yuqori martabali vakillarini so‘roq qilishga ulgurishgan.